ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ቀዳማይ ሚኒስትር ኣብዪ ኣሕመድ ሽልማት ኖቤል ሰላም 2019 ተዓዊቱ 11 ጥቅምቲ 2019 ምንጪ ስእሊ, Getty Images ቀዳማይ ሚኒስተር ኣብዪ ኣሕመድ ሽልማት ኖቤል ሰላም 2019 ተዓዋቲ ከምዝኾነ ኣብ ኖርወይ ከተማ ኦስሎ ዝርከብ ኮሚተ ኣፍሊጡ። ቀዳማይ ሚኒስትር ኣብዪ ኣሕመድ ናብ ስልጣን ምስ መጽአ ዝወሰዶም ለውጢታት፡ ብፍላይ ድማ ምስ ኤርትራ ዝፈጠሮ ዕርቀ ሰላም፡ ንሽልማት ኖቤል ሰላም ክዕወት ከምዝኽአሎ ኣዶ መንበር እቲ ኮሚተ፡ በሪት ረይስ-ኣንደርሰን ገሊጻ። ቀዳማይ ሚኒስተር ኣብይ ኣሕመድ ኣብ ዝሓለፈ ዓመት ናብ ስልጣን ምስ ወጽኣ፡ ካብ መንጎ ዝወሰዶም ዓበይቲ ተበግሶታት ሓደ፥ ንልዕሊ 20 ዓመታት ዝጸንሐ ኩነት ኣይ-ሰላም ኣይ-ኲናት ኢትዮ-ኤርትራ ከብቅዕ ምግባር እዩ። ካልኦት ሽልማታት ኖቤል ድማ፡ ኣብ ስዊድን ስቶክሆልም ዝወሃቡ እንትኾን፡ ቀዳማይ ሚኒስትር ኣብዪ ዝተዓወተሉ ሽልማት ኖቤል ሰላም ድማ፡ ሎሚ መዓልቲ ኣብ ኖርወይ ከተማ ኦስሎ ኣብ ዝተኻየደ ስነ ስርዓት እዩ ዕላዊ ኾይኑ። ቀዳማይ ሚኒስትር ኣብዪ ኣሕመድ፡ ድሕሪ ቀዳማዊ ሃጸይ ሃይለስላሰ ዝተሓጸየ ካልኣይ ኢትዮጵያዊ መራሒ ኮይኑ ኣዩ ቐሪቡ። ንጉስ ሃይለስላሰ ቅድሚ 80 ዓመት ብ1938 ኣቆጻጽራ ኣውሮጳውያን ሕጹይ ሽልማት ኖቤል ኮይኖም ነይሮም ይብል ካብ ትካል ሽልማት ኖቤል ዝተረኸበ ሓበሬታ። እቶም ንጉስ፡ ኣብ ታሪክ ንሽልማት ኖቤል ሰላም ሕጹያት ኮይኖም ካብ ዝቐረቡ ሽዱሽተ ንጉሳውያን ሓደ ኮይኖም፡ ቅድሚኦም ሩሲያዊ ንጉስ ዳግማዊ ኒኮላስ፣ ልኡል ስዊድን ካርልን፡ ቀዳማዊ ንጉስ ቤልጅም ኣልበርትን ሕጹያት ነይሮም። ቀዳማዊ ንጉስ ግሪክ ፖልን ልእልቲ ኔዘርላንድስ ዊልሄልሚን ካልኦት ሕጹያት ንጉሳውያን ነይሮም። ቀዳማይ ሚኒስትር ኣብዪ ኣሕመድ፡ ኣብዚ ዓመት ሕጹያት ኮይኖም ካብ ዝቐረቡ ተነሓናሕቲ ክዕወቱ ተስፋ ኣለዎም ካብ ሞንጎ ዝተብሃሉ ሕጹያት ኮይኑ ጸኒሑ። ዕዉታት ሽልማት ኖቤል ሰላም እዚ ዓመት በዓል መን ኮኑ?
